
Si  sequentia  de  nervo  vago  ranarum  experimenta  divul- 
gare audeo,  optime  memoria  teneo,  quam  pauca  et  levia 
assecutus  sim.  Respirationis  mutationes,  quae  nervis  vagis 
persectis  apud  ranas  oriuntur,  quantum  fieri  potest  ana- 
tomica laryngis  constructione,  nervorum  distributione, 
normali  respirationis  modo  explicare  conatus  sum,  quae 
res  quidem  nimis  specialis  possit  videri,  attamen  spero 
fore,  ut  ab  his  specialibus  quaestionibus  ad  generales 
deducar.  Ad  nervorum  functiones  explorandas  ranae  tam 
aptae  sunt,  ut  aliquid  exhibere,  quo  ad  meliorem  illarum 
cognitionem  pervenire  possimus,  mihi  non  inutile  videatur. 
Hac  mente  peto,  ut  lector  benevolus  sequentes  pagellas 
| dijudicet. 

Priusquam  ad  rem  ipsam  transeam,  non  possum, 
quin  amico  Eggel,  qui  benevolentissime  me  adjuvit  in 
tam  multis  experimentis  instituendis,  publice  gratias  agam 
quam  maximas. 

Anatomica  de  nervo  vago  ranarum. 

Nervus  vagus  ranarum,  ut  omnium  amphibiorum  di- 
j pnoorum,  componitur  ex  filamentis  nerveis,  quae  non 
l solum  nervo  vago  mammalium,  sed  etiam  nervo  glosso- 

pharyngeo  et  accessorio  respondent.  Pro  glossopharyngeo 
tenerrimae  illae  radices  nerveae  habentur,  quae  ab  infe- 
rioribus medullae  oblongatae  funiculis  prope  fissuram 
anteriorem  oriuntur,  accessorii  nec  Volkmann,  nec 
Bischoff  secretas  radices  invenerunt.  Volkmann1) 
anatomiam  nervi  vagi  ranarum  his  verbis  describit:  «Der 
Vagus  bildet,  nachdem  er  die  Schadelhohle  verlassen  hat, 
ein  eiformiges  Ganglion  von  gelber  Farbe.  Dieser  Kno- 
ten  nimmt  an  seinem  hinteren  Ende  einen  Ast  des  sym- 
pathischen  Nerven  auf,  wahrend  nach  Aufsen  hin  3 Aeste 
von  ihm  ausgehen.  Ich  werde  diese  Aeste  Zungenschlund- 
ast,  Eingeweideast  und  Hautast  nennen«.  Primi  et  tertii 
rami  descriptionem  omittere  placet,  quippe  quae  mi- 
noris sit  momenti  pro  sequentibus  disquisitionibus;  in 
rami  secundi  autem,  intestinalis,  descriptione  his  utitur 
verbis:  «Der  zweite  oder  Eingeweideast  des  Vagus  ver- 
lauft  im  Schlunde  nach  Unten  und  Hinten,  giebt  Aestchen 
an  den  levator  scapulae,  an  den  stylohyoideus  post,  und 
stylopharyngeus,  ferner  einen  langen  Zweig  zum  Kehl- 
kopf,  welcher  fiiglich  recurrens  genannt  werden  kann,  da 
er  von  hinten  und  vorn  sich  umschlagt  und  in  die  Mus- 
keln  des  larynx  eindringt.  Das  Ende  des  Eingeweide- 
astes  verbreitet  sich  mit  zahlreichen  Aesten  an  den  Lun- 
geu  und  am  Magen«.  Liceat  mihi  huic  descriptioni  non- 
nulla addere,  primum  de  vasis  sanguiferis  vagi  ramis 
propinquis,  tum  de  nervis,  qui  in  laryngis  musculos  in- 
trant. Paulo  post  quam  ramus  intestinalis  ex  illo  ganglio 
vagi  exiit,  trunco  arteriae  cutaneae  apponitur,  quae  alte- 
rum ramum  sistit  tertii  arcus  aortici  atque  duos  majores 

*)  Volkmann:  Von  dem  Bau  und  den  Verrichtungen  des  Kopf- 
nerven  des  Frosches,  Miillers  Archiv,  1838,  S.  78  u.  79. 

ramos  cutaneos  edit,  alterum  in  stria  elevata,  quae  a cantho 
oculi  post,  usque  ad  anum  currit  atque  majoribus  glan- 
dulis cutaneis  praedita  est,  quam  reliqua  ranarum  cutis, 
alterum  sex  circa  lineas  remotum  ab  hoc  in  linea,  quam 
ab  angulo  oris,  iterum  majore  cutis  crassitudine  excellente, 
usque  ad  superiorem  femoris  finem  ducimus.  Quum 
vero  ramus  recurrens  a ramo  intestinali  discessit,  talem 
hi  duo  nervi  rationem  habent  ad  arteriam  cutaneam  pau- 
loque  post  ad  tertium  arcum  aorticum,  ut  nervus  intesti- 
nalis posteriorem  vasis  marginem  teneat,  nervus  recurrens 
anteriorem,  tum  vero  in  anteriore  arcus  pariete  descen- 
dens atque  circa  hunc  circumvolutus  ad  illius  posteriorem 
perveniat  parietem  et  tribus  arcubus  aorticis  obtectus  ad- 
scendat  ad  laryngem  in  fissura  angusta,  quae  est  inter 
laryngem  et  cornu  thyreoideum  ossis  hyoidei.  Plerumque 
tunc  dividitur  duos  in  ramos,  quorum  inferior  cartilagi- 
nem laryngeam  perforat  et  hoc  modo  in  cavum  laryngis 
pervenit,  superior  autem  altius  adscendit  intratque  in 
musculos  inter  os  hyoideum  laryngemque  sitos.  Ramus 
intestinalis  non  solum  praeter  recurrentem  ramos  mittit 
ad  oesophagum  et  ventriculum,  ad  pulmones,  ad  cor,  ut 
descripsit  Volkmann,  sed  etiam,  quod  semper  vidi,  ad 
musculos,  quibus  moventur  cartilagines  arytaenoideae.  Quid 
efficiatur  hac  nervorum  distributione,  sequentibus  in  pa- 
ginis disceptabitur,  nunc  nonnulla  de  nervi  vagi  sectione 
dicenda  sunt.  Si  vagum,  ut  plurimis  in  experimentis, 
quae  postea  explicabuntur,  ita  discidere  opus  est,  ut  aut 
recurrentem  aut  ramum  intestinalem  strictiore  hujus  vocis 
sensu  vitemus,  semper  hac  methodo  usus  sum. 

Postquam  ope  volsellae  plica  cutis  formata  est,  non- 
nullas lineas  post  membranam  tympani  inter  striam  ele- 

vatam,  de  qua  supra  diximus,  arteriae  cutaneae  ramum 
illi  arctissime  adhaerere,  et  crassam  illam  cutis  partem 
prope  angulum  oris,  haec  inciditur,  incisura  caute  de- 
orsum dilatatur,  donec  inferior  art.  cut.  ramus  pos- 
sit videri,  quo  una  cum  vena  substricto,  sectio  di- 
rectione oblique  ad  guttus  adscendente  continuatur.  Tunc 
unco  musculari  mandibula  prorsus  trahitur,  musculus  qui- 
dam, qui  in  processu  transverso  cranii  originem,  in  parte 
anteriore  suprascapulae  habet  insertionem,  persecatur,  quo 
facto  vasa  et  nervi,  de  quibus  hic  agitur,  in  conspectum 
veniunt,  adhuc  tecta  magna  lacuna  lymphatica,  cujus 
tenerrimae  membranae  forfice  disciduntur  et  magna  lym- 
phae moles  effunditur.  Proximum  cranii  locum  tenet 
ramqs  lingualis  nervi  vagi,  tum  venae  duae  plerumque, 
ad  systema  venae  jugularis  pertinentes,  in  oculos  incur- 
runt, in  postremo  vulneris  margine  nervus  hypoglossus 
conspicitur,  qui  oblique  adscendens  et  arcus  more  flexus 
plerumque  internum  glandulae  carotidis  marginem  attingit 
et  hac  in  via  adscendit  ad  nervi  vagi  ramum  lingualem, 
qui  eodem  modo  flexus  nunc  internam  nunc  externam 
glandulae  carotidis  partem  praetergreditur.  Hi  nervi 
haeque  venae  magis  sunt  superficiales,  quam  tres  arcus 
aortae  iisque  appositi  ramus  laryngeus  sup.  s.  recurrens 
et  ramus  intestinalis.  Unus  vel  alter  horum  nervorum 
tunc  ita  protrahitur,  ut  duabus  volsellis  utentes  cauteque 
trahentes  ilervum  a vasis,  cui  appositus  est,  vagina  avel- 
lamus, quo  facto  magna  pars  ex  eo  excidi  potest. 

In  omnibus,  quae  sequuntur,  experimentis  hac  me- 
thodo usus  sum,  etiam  in  recurrentium  sectione,  quam- 
quam haec  simpliciori  modo  ita  perfici  potest,  ut  et 
vasorum  ligatura  et  musculorum  laesio  vitetur;  sed  ut 

omnia  experimenta  melius  inter  se  possent  comparari,  in 
omnibus  eandem  adhibere  methodum  maluimus.  Quod 
ad  illa  attinet  experimenta,  ubi  nervos  vagos  supra  nerv. 
recurr.  originem  persecturi  sumus,  non  solum  e causis 
modo  allatis,  sed  etiam  quia  indagendi  causa  suprascapu- 
lam  exstirpare  oporteret,  hujus  operationis  in  locum  nerv. 
vag.  infra  recurr.  originem  ipsorumque  recurrentium 
sectionem  substituimus.  Facile  enim  volsellis  nervi  ita 
protrahi  possunt,  ut  prope  nervorum  recurrentium  ori- 
ginem possint  persecari. 

De  Sectione  nervorum  recurrentium. 

Decem  in  ranis  utrumque  recurrentem  discidi,  effectus, 
quod  ad  respirationum  frequentiam  et  ad  vitae  spatium 
pertinet,  non  alius  erat  ac  iis  in  ranis,  quarum  cutis  illo 
loco,  de  quo  supra  diximus,  incisa,  musculi  illi  persecti, 
vasa  cutanea  ligata,  recurrentes  autem  intacti  erant. 
Plerumque  respirationum  frequentia  crescit  post  opera- 
tionem, diminuitur  iis  tantum  in  ranis,  quae  jam  antea 
valde  sunt  debilitatae.  Vix  hora  post  operationem  elapsa, 
plurimae  non  frequentius  respirant  sanis.  Eo  autem  ab 
illis,  quarum  recurrentes  sunt  intacti,  differunt,  ut  paulo 
post  operationem,  aut  si  incitantur,  quum  respirent  ma- 
jore vi,  guttur  naresque  contrahant  et  diutius  solito  hunc 
statum  teneant.  Vox  plerumque  erat  debilitata,  semel  in- 
tacta et  cavendum  est,  ne,  si  ranae  incitatae  non  clamant, 
vocem  omnino  sublatam  putemus,  quum  etiam  ranae,  quae 
fame  diuturna  aut  eo  debilitatae  sunt,  quod  aqua,  in  qua 
versantur,  rarius  renovatur,  eodem  modo  se  habeant.  Ex 
decem  illis  ranis,  quarum  recurrentes  persecti  erant,  sex 
vixerunt  per  quatuor  hebdomades,  duae  per  dies  quatuor- 

decim,  una  per  dies  octo,  una  jam  post  unum  diem  mortua 
est.  Ex  illis  autem  decem  ranis,  quarum  recurrentes  erant 
servati,  quatuor  per  sex,  tres  per  tres  hebdomades  vixe- 
runt, una  post  unum,  unus  post  duos  dies  obiit,  Mortem 
interdum  haemorrhagiae  afferunt,  quum,  etiamsi  operatio 
cautissime  agitur,  tamen  in  protrahendis  volsellae  ope 
nervis  vasorum  laesiones  nonnunquam  vitari  nequeant; 
saepe  cutis  musculorumque  vulnus  causa  mortis  esse  vi- 
detur, quippe  quod  non  semper  bene  sanetur,  sed  malum 
interdum  praebeat  adspectum;  saepe  certa  mortis  causa 
inveniri  non  potest,  certo  autem  recurrentium  sectio 
■ per  se  non  est  letalis . 

De  sectione  vagorum  infra  recurrentium 
originem. 

In  omnibus  experimentis  sequentibus  et  jam  supra 
commemoratis,  quaeque  post  operationem  rana  in  vitro 
singulo  satis  amplo  posita,  tantaque  aquae  vis  addita  est, 
ut  ranae  dorsum  intactum  promineret.  Inspirationes 
quotidie  atque  semper  duplici  modo  numerabantur,  pri- 
mum quum  rana  quieta  sedebat,  dein  quum  incitata  erat 
vitro  agitato.  Singulae  igitur  numerationes  ad  dies  se 
invicem  excipientes  spectant,  et  ut  facilius  possint  perspici 
atque  comparari,  non  in  unoquoque  experimento  allatae, 
sed  postea  in  tabula  compositae  sunt.  Tum  dicendum  est, 
in  persecandis  nervis  semper  partes  longitudinis  duarum 
ad  quatuor  linearum  ex  illis  excisas  esse,  ut,  quominus 
coalescerent,  impediretur.  Brevitatis  causa  in  sequentibus 
paginis  pro  nomine  "ramus  intestinalis « infra  recurrentis 
originem  nervus  vagus  dicetur. 

Experimentum  primum.  Magnae  ranae  muliebri 

uterque  vagus  persectus  est;  statim  post  operationem  in- 
spirationum numerus  fuit  14,  qui  antea  28  fuerat,  inspi- 
ratio ipsa  diutius  protrahebatur  quam  statu  sano,  exspi- 
ratio mirum  in  modum  brevis  erat;  unaquaque  inspiratione 
caput  elevabatur,  tanquam  rana  moleste  tantum  aerem  du- 
ceret, quod,  quum  horae  quadrantem  quieta  sedisset,  minus 
apparuit,  statim  vero  rediit,  quum  incitata  esset.  Unde- 
viginti diebus  post  mortua  rana  sectione  uterque  vagus 
persectus  inventus  est. 

Exp.  sec.  Ranae  masculae  mediae  magnitudinis  uterque 
vagus  persectus  est  cum  levi  tantum  sanguinis  jactura; 
respirationum  numerus  ante  operationem  erat  32,  statim 
post  eam  6,  inspirationes  ipsae  eodem  modo  differebant 
a normalibus,  quam  in  experimento  primo.  Simul  rana 
admodum  tumuit,  quae  intumescentia  quaque  respiratione 
ita  aucta  est,  ut  paucissimis  minutis  post  ranae  abdomen 
vesicae  maxime  expansae  simile  esset,  ut  cutis  lucem 
quasi  speculum  reflecteret.  Exspirationes  tunc  plane  de- 
ficiebant, dum  inspirationes  magna  vi  exigebantur.  Duos 
post  dies  pars  intestini  6 linearum  longitudinis  ex  ano 
propulsa  inventa,  atque  sex  diebus  post  operationem  prae- 
terlapsis tandem  rana  mortua  est.  Intumescentia  post 
mortem  permansit.  Sectio  ita  instituta  est,  ut  primum  in 
utroque  corporis  latere  cutis  juxta  longitudinem  diffin- 
deretur, tum  caute  musculi  abdominis  eodem  modo  in- 
ciderentur, quo  facto  pulmones  maxime  aere  expansi 
proruperunt,  incisi  statim  collapsi  sunt.  Intestini  illa  pars 
prolapsa  erat  intestini  tenuis  et  per  rectum  indeque  per 
cloacam  extrusa  erat.  Larynx  nulla  in  re  discrepuit  a 
normali  ratione.  Uterque  vagus  erat  persectus,  recurrens 
intactus. 

Exp.  tertium . Ranae  masculae  mediae  magnitudinis 
uterque  vagus  persecatur;  respirationum  numerus  ante 

operationem  erat  30,  statim  post  8,  inspirationibus  caput 
attollebatur  diutiusque  solito  guttur  naresque  comprime- 
bantur. Abdomen  valde  expansum  apparebat  neque  ex- 
spirationes observabantur.  Ita  vixit  rana  undeviginti  dies, 
dum  abdominis  expansio  modo  crevit  modo  decrevit, 
praecipue  autem  haec  observabatur  post  ranae  incitatio- 
nem. Sectio  demonstravit,  duodenum  esse  gangraenosum, 
vagos  persectos,  recurrentes  intactos. 

Exp.  quartum.  Rana  muliebris  med.  magnitud.  ante 
operationem  nonagies  inspirat,  vago  dextro  quinquagies, 
tum  etiam  vago  sinistro  persecto,  per  temporis  scripulum 
sedet  naribus  clausis  guttureque  compresso,  tum  tricies 
inspirat.  Abdominis  intumescentia  tantum  apparebat  se- 
quenti die,  si  rana  incitabatur;  praeterea  exspirationes 
normales,  erant.  Post  quatuor  hebdomades  mortua  est. 
Vagi  persecti,  recurrentes  intacti  erant. 

Exp.  quintum.  Rana  muliebris  mediae  magnitudinis 
sexagies  bis  inspirat,  vago  sinistro  persecto,  septuagies 
et  semel,  altero  quoque  vago  persecto,  octies.  Inspira- 
tiones a normalibus  eodem  modo  discrepuerunt,  quo  in 
experimentis  modo  expositis.  Abdomen  valde  tumuit  atque 
haec  intumescentia  raro  diminuta  est,  donec  octo  dies 
post  rana  obiit.  Exspirationes  eo  tempore,  quo  abdomen 


valde  expansum  erat,  deficiebant.  i 

Sectio:  Cute  musculisque  abdominis  caute  incisis,  pul-  d 
mones,  qui  totum  abdomen  expleverant,  valde  expansi  d 
proruperunt,  incisi  statim  collapsi  sunt.  Vagi  erant  per-  n 
secti,  recurrentes  intacti.  m 

Exp.  sextum . Rana  muliebris  permagna  ante  ope- 
rationem viginti  sex  vago  dextro  persecto,  septuaginta  ct 
quatuor,  altero  quoque  vago  disciso,  triginta  sex  inspira- 
tiones agit.  Abdomen  non  magnam  praebuit  expansionem, 
exspirationes  paene  normales  erant,  inspirationes  diutur- 

niores  et  cum  elevatione  capitis  conjunctae.  Postero  die 
autem  valde  perturbabatur,  maxime  tumebat  atque  ovarii 
pars,  vesicam  urinariam  per  cloacam  anumque  propellens, 
prolapsa  est  inventa.  Haud  dubie  manus  pressione  pul- 
monum ruptura  facta  est,  nam  vesica  urinaria  ovarioque 
acu  perforatis,  omnis  aer  per  hoc  foramen  compressione 
expelli  potuit,  quo  facto  rana  nonnullis  inspirationibus  in- 
tumescendam restituit,  quae  vero,  priusquam  ad  summum 
pervenit,  iterum  aere  per  foramen  aufugiente  diminuta  est. 
Vivente  rana,  abdomen  caute  apertum  est,  statim  pulmones 
collapsi  sunt,  qua  re  satis  demonstratum  erat,  re  vera  pul- 
monum rupturam  adfuisse. 

Ex p.  septimum.  Ranae  muliebri  permagnae,  quae 
ante  operationem  trigesies  sexies  inspirat,  dexter  vagus 
persectus  est,  quo  facto  nonaginta  novem  inspirationes  facit, 
altero  quoque  vago  persecto,  inspirationum  numerus  erat  30. 
Modus  respirationis  primum  non  valde  mutatus  erat,  sed 
nonnullis  diebus  post  paulatim  rana  tumuit  atque  hoc  modo 
decem  per  dies  vitam  egit.  Quum  mortua  inveniretur, 
abdomen  collapsum  erat. 

Exp.  octavum.  Rana  mascula  permagna  ante  ope- 
rationem quinquagies  sexies  inspirat,  vago  dextro  septua- 
gies, vago  quoque  sinistro  persecto  quinquagies,  dum 
unaquaque  respiratione  caput  attollit  atque  guttur  naresque 
diutius  compressa  tenet,  quam  ranae  incolumes.  Tribus 
diebus  post  tumescere  incipit,  quum  vero  mortua  inveni- 
retur septimo  die  post  operationem,  abdomen  a normali 
magnitudine  non  recessit. 

Exp.  nonum.  Rana  mascula  mediae  magnitudinis, 
cui  sine  omni  sanguinis  jactura  uterque  vagus  erat  per- 
sectus, ita  tumuit,  ut  tanquam  vesica  aquae  innataret; 
die  proximo  magis  collapsa  est,  sed  incitata  denuo  tu- 
muit. Per  septem  dies  vixit. 

Longum  est,  omnia,  quae  institui,  experimenta  de  va- 
gorum sectione  enumerare  accurateque  describere,  quum 
nihil  novi  in  iis  observatum  sit.  Id  modo  hoc  loco  ad- 
jiciamus, me  in  uno  adhuc  experimento  cloacam  per  anum 
prolapsam  vidisse,  aliamque  ranam  persectis  vagis  quatuor 
hebdomades  vixisse  ita,  ut  minime  tumesceret.  Aliae  qua- 
tuor ranae  vagis  persectis  quatuor  hebdomades  vixerunt. 

Quum  ea,  quae  his  experimentis  demonstrantur,  paucis 
complectimur,  primum  nobis  respirationum  post  operatio- 
nem frequentiae  ‘mutatio  occurrit.  Ranae  statim  post 
operationem  rarius  respirant  quam  antea,  dum  ranae, 
quarum  cutis  musculique  incisi,  vasa  ligata,  vagi  autem 

intacti  sunt,  multo  frequentiores  respirationes  agunt;  una 
tantum  rana,  cujus  respirationum  numerus  ante  operatio- 
nem perexiguus  erat,  illa  facta  majorem  numerum  prae- 

Ibuit.  Si  dies  posteros  intuemur,  respirationes  statu  quieto 
non  differunt  ab  iis  ranarum  sanarum,  sin  vero,  raro  con- 
tingere, ut  ranas  tam  quietas  observemus,  cogitamus,  illa- 
rum numerum  diminutum  esse,  in  oculos  incurrit.  Maximi 
autem  momenti  est,  ranas  excitatas  paulo  tantum  frequen- 
I tius,  saepissime  rarius  respirare,  quin  etiam  in  quarto 
experimento  ranam  statim  post  irritationem  omnino  non 
respirasse.  Etiam  in  octavo  experimento,  in  quo  maxima 
post  operationem  respirationum  frequentia  observata  est, 
idem  nobis  occurrit,  irritatione  respirationum  frequentiam 
non  augeri.  Quam  aliter  se  gerant  ranae,  quae  iisdem 
vulneribus  affectae  sunt,  excepta  vagorum  sectione,  hic 

Etiam  his  in  ranis,  quamquam  raro,  respirationum  post 
irritationem  diminutio  observatur,  id  quod  virium  con- 
fectione haud  dubie  est  effectum,  sed  paene  semper  irri- 
tatione respirationes  multo  augentur. 

Modus  respirationis  utroque  vago  persecto  multo 
magis  mutatus  est,  quam  post  recurrentium  sectionem. 
Inspiratio  multo  diutius  perstat,  quam  in  ranis  sanis,  et 
cum  capitis  jactatione  est  conjuncta,  ranae  incitatae  sedent, 
gutture  naribusque  compressis.  Quod  vero  gravissimum 
est,  ranae  aut  statim  post  operationem  aut  nonnullis  die- 
bus post  intumescunt,  ita  ut  saepe  speciem  praebeant 
vesicae  maxime  expansae.  Si  statu  quieto  non  adest 
intumescentia,  plerumque  post  irritationem  observatur. 
Tres  ranae  aut  intestini  partem,  aut  ovarium  cum  vesica 
urinaria  aut  cloacam  per  anum  propuleruut.  Ex  quatuor- 
decim  ranis  duae  tantum  omnino  non  tumuerunt. 

Sex  ranae  ex  quatuordecim  utroque  vago  persecto 
per  quatuor  hebdomades  vixerunt,  duae  per  dies  duo- 
deviginti, una  per  decem,  una  per  octo,  duae  per  septem, 
una  per  sex  dies.  Apparet  his  ex  numeris,  ranas  per- 
sectis vagis  non  tam  diu  vitam  agere  posse,  quam  eas, 
quae,  excepta  vagorum  sectione,  iisdem  vulneribus  affe- 
ctae sunt. 

De  sectione  nervo7'um  vagorum  supra  ner - 
vorum  recurrentium  originem. 

Exp.  primum.  Ranae  magnae  muliebri  uterque  vagus 
et  recurrens  persecantur.  Operatione  facta,  sedet  gutture 
inflato  naribusque  compressis,  ne  irritatione  quidem  effici 
potest,  ut  respiret,  nonnunquam  valde  nititur,  ut  ex  vase 
effugiat.  Quindecim  tandem  horae  scripulis  post  guttur 

movet,  quasi  velit  respirare,  mox  vero  ad  praeteritum 
statum  redit.  Quadraginta  quinque  scripulis  post  mortua 
est.  Sterno  in  medio  diffisso , cordis  motio  nullam  in 
partem  potuit  cerni,  sed  maxime  expansum  sanguineque 
turgescens  apparuit,  nonnullis  vero  scripulis  praeterlapsis 
denuo  palpitavit. 

Exp.  secundum  Ranae  muliebri  mediae  magnitu- 
dinis uterque  vagus  et  recurrens  sunt  persecti,  quo  facto 
sedet  gutture  compresso,  tum  guttur  expandit  atque  sub- 
inde motus  respiratorios  facit,  magna  cum  capitis  jacta- 
tione conjunctos.  Abdomen  maxime  collapsum  est.  Com- 
pluribus scripulis  post  bis  aperit  os,  tanquam  aerem 
capere  velit  — inquieta  e vase  effugere  conatur.  Dimi- 
diam post  horam  mortua  est. 

Sectio  statim  instituta.  Cor  maxime  sanguine  turgebat 
et  immobile  haerebat,  magnarum  tantum  venarum  partes 
cordi  proximae  alacriter  movebantur.  Irritatum  cor  non 
movetur,  aliquod  autem  post  tempus  sua  sponte  pulsare 
incipit,  denuo  stetit,  irritatum  movetur. 

Exp.  tertium.  Ranae  masculae  mediae  magnitudinis 
uterque  vagus  et  recurrens  persecantur;  post  operationem 
j sedet  gutture  naribusque  compressis,  raro  tantum  motus 
inspiratorios  facit,  simul  caput  attollit  osque  aperit.  — 
Valde  debilitata  est,  interdum  tantum  surgit,  postea  su- 
pina recumbit  et  minimos  tantum  artuum  motus  praebet. 
Ita  dimidia  hora  post  operationem  interjecta,  sectio  in- 
stituitur. Cor  alacriter  adhuc  motum  reperitur,  sed  mo- 
tuum consecutio  ita  erat  mutata,  ut  atriorum  contractio 
contractionem  ventriculi  sequeretur.  Immobilis  rana  jacet, 
neque  effugere  nititur,  interdum  modo  musculi  inspiratorii 
moventur.  Quindecim  scripulis  post  irritabilitas  corporis 
valde  aucta  est  et  frequentiores  motus  respiratorii  obser- 
vantur. 

Exp.  quartum.  Rana  muliebris  mediae  magnitudinis 
vagis  et  recurrentibus  persectis  magno  cum  labore  muscu- 
los inspiratorios  movet,  tum  sedet  naribus  clausis.  Cor- 
poris vires  magnopere  affectae  esse  videntur;  abdomen 
collapsum;  irritamenta  dorso  applicata  nihil  efficiunt,  ex- 
tremitatum autem  irritatione  motus  vigorosi  excitantur. 
— Nonnunquam  respirat,  caput  attollens.  — Duabus  horis 
post  mortua  est.  Sectio  statim  instituta  demonstravit, 
cor  turgescere  sanguine  et  stare  immobile,  irritamentis 
adhibitis  non  concitandum ; nonnullis  minutis  post  atria 
sponte  rhythmico  modo  pulsare  incipiunt,  non  ventriculi. 
Totius  omnino  corporis  irritabilitas  valde  imminuta  est. 

Exp.  quintum.  Rana  muliebris  mediae  magnitudinis 
vagis  et  recurrentibus  persectis,  quum  vellet  respirare,  os 
distendit,  tum  compluribus  minutis  naribus  conclusis  com- 
pressoque  gutture  sedet,  — paulatim  vires  amittit,  — 
abdomen  collapsum  est,  — subito  os  aperiens  e vase 
intentis  laboribus  effugere  molitur.  Viginti  quinque  scri- 
pulis post  mortua  est.  Cordis  pulsationes  aderant,  sed 
rarae  atque  satis  debiles,  paulatim  pulsationum  frequentia 
et  gravitas  aucta  est. 

Exp.  sextum.  Rana  muliebris  parva  dissectis  vagis 
et  recurrentibus  non,  ut  omnes  antea,  in  aqua,  sed  in  vase 
inani  est  posita,  quo  facto  sedet  non  respirans,  abdo- 
mine collapso.  Volsella  concitata  nonnullos  facit  motus 
respiratorios,  qui  nonnunquam  repetuntur.  Quindecim 
minutis  post  jam  ita  vires  amisit,  ut  supina  cubans  se 
non  convertat;  decem  minutis  post  ne  acupunctionibus 
quidem  ad  motus  concitatur.  Sectio  instituitur.  Atriorum 
cordis  aderant  pulsationes  alacres,  ventriculi  semel  mo- 
vebantur, dum  atria  ter  aut  quinquies.  Nonnullis  scripulis 
post  ventriculorum  pulsationes  ita  auctae  erant,  ut  atria 
duplum  tantum  numerum  praeberent. 

Exp.  septimum.  Rana  muliebris  vagis  et  recurren- 
tibus persectis  in  vase  inani  ponitur.  Duabus  horis  post 
mortua  est.  Cor  satis  alacriter  movebatur. 

Exp.  octavum.  Rana  muliebris  mediae  magnitudinis 
post  vagorum  et  recurrentium  sectionem  in  aqua  ponitur. 
Post  horam  mortua  est.  Cor  invenitur  immobile  et  san- 
j guine  turgescens  , irritamentis  venarum  tantum  partes 
cordi  proximae  et  atria  movebantur,  aeri  nonnullas  mi- 
nutas  exposita  atria  rhythmico  modo  pulsare  incipiunt. 

Exp . nonum.  Rana  muliebris  mediae  magnitudinis 
post  vagorum  et  recurrentium  sectionem  hora  praeterlapsa 
moritur.  Cor  turgescens  et  immobile  invenitur.  Irrita- 
mentis mirum  in  modum  non  atria  sed  ventriculi  moven- 
tur, postea  et  atria  contractilitatem  recipiunt. 

His  experimentis  elucet,  ranas,  quarum  uterque  vagus 
et  recurrens  persectus  est,  non  diutius  vivere  quam  horas 
circiter  duas,  plurimas  autem  jam  prius  mori,  tum  ranas, 
quae  post  operationem  in  vase  inani  positae  sunt,  diutius 
vitam  agere  iis,  quae  aquae  insederunt. 

Respirationes  maxime  mutantur,  nam  normalis  earum 
! successioto  llitur,  ranae  guttur  et  nares  compressas  te- 
nent, aut  guttur  expandunt  atque  ita  per  complures  mi- 
nutas se  habent.  Subito  magna  cum  vi  motus  respira- 
torios faciunt,  inter  quos  caput  attollunt,  interdum  os 
aperiunt,  effugere  cupiunt,  tanquam  maximo  angore  af- 
1 fectae  sint,  mox  vero  defessae  a laboribus  desistunt. 
Paulatim  vires  magis  magisque  deficiunt,  ita  ut  non  am- 
plius se  possint  cruribus  sustinere;  sensibilitas  cutis  mi- 
nuitur, irritamenta  enim  ei  applicata  nihil  efficere  incipiunt. 
Ita  pro  viribus  ranae  per  tempus  vivunt,  dum  tandem  ne 
maximis  quidem  irritamentis  ad  motus  incitentur,  respi- 
ratio plane  sublata  sit  atque  nihil  obstet,  quominus  mor- 

tuas  esse  censeamus.  Haud  negligendum  est,  nervis 
persectis  statim  abdomen  collabi,  quasi  nullus  aer  in 
pulmonibus  insit.  In  sectione  nihil  magis  animadvertitur, 
quam  cordis  status.  Plurimis  enim  in  experimentis,  ubi 
rana  in  vase  posita  erat,  aqua  ita  completum,  ut  ranae 
dorsum  vix  esset  contectum,  cor  sanguine  tumuit  maxime- 
que  extensum  immobile  stetit.  Atria  diutius  irritabilitatem 
servare  elucet,  uno  experimento  excepto,  ubi  atria  immo- 
bilia erant,  dum  ventriculorum  aderant  pulsationes.  Tar- 
dissime venarum  partes  cordi  proximae  pulsationibus 
privantur,  quippe  quae  motae  viderentur,  ubi  atria  et 
ventriculi  immobilia  erant.  Aeris  contactui  expositum 
plerumque  cor  denuo  moveri  incipit,  in  uno  tantum  ex- 
perimento ventriculi  omnino  omnem  contractilitatera  ami- 
serant. Magni  momenti  videtur  esse,  cor  iis  in  experimen- 
tis, in  quibus  ranae  in  vasis  inanibus  positae  sunt,  rariores 
quidem,  attamen  rhythmicas  pulsationes  ostendisse,  qua 
re  apparet,  mortem  cordis  paralysi  non  esse  effectam. 

Experimentis  relatis  eo  pervenimus,  ut  mutationes, 
quae  illa  sequuntur,  explicemus  conjungamusque  cum 
anatomica  respirationis  organorum  constructione.  Primum 
de  ranarum  respiratione  nonnulla  afferemus,  tum  laryn- 
gem describemus. 

i 

De  ranarum  respiratione. 

Eorum  amphibiorum,  quae  costis  praedita  sunt,  re- 
spiratio re  vera  non  multum  differt  ab  avium  respiratione,  f 

nam  quum  et  aves  et  amphibia  diaphragmate  careant  c 

ejusque  tantum  rudimenta  inveniantur,  ita  inspiratio  insti-  $ 
tuitur,  ut  costarum  motibus  thorax  extendatur,  quae  res  o 
variis  modis,  hoc  loco  non  explicandis,  efficitur.  Plane 

alia  res  est  iis  in  amphibiis,  quae  costis  non  instructa 
sunt,  ut  plurima  amphibia  dipnoa,  quorum  respiratio  inter 
omnia  animalia  vertebrata  maxime  est  implicita. 

Ranam  observantes  quiete  sedentem  guttur  paene  per- 
petuo motum  videmus,  nunc  enim  detractum  extenditur, 
nunc  sursum  trahitur  et  comprimitur.  Eodem  momento 
nares  proprio  mechanismo  clauduntur,  pauloque  postquam 
sunt  apertae,  abdominis  sequitur  contractio.  Accuratius 
animum  attendentes  ad  gutturis  motus  facile  duos  illorum 
varios  modos  discernere  possumus,  primum  jactationes 
sursum  et  deorsum  directas,  quibus  guttur  non  compri- 
mitur, tum  vero  ejus  compressiones  gravissimas,  tanquaui 
rana  aliquid  deglutiret.  Cum  his  modo  gutturis  compres- 
sionibus totalis  narium  conclusio  conjuncta  est,  in  levio- 
ribus illis  vibrationibus  plicae  nares  tegentes  leniter  tan- 
tum moventur,  hasque  solas  fortis  abdominis  musculorum 
contractio  sequitur.  His  igitur  in  animalibus  guttur  osse 
hyoideo  fultum  diaphragmatis  partes  agit,  sed  longe  alio 
modo.  Dum  mammalium  diaphragma  thoracem  amplificat 
deorsum  aeremque  per  glottidem  intrare  patitur,  ranarum 
guttur  duabus  rationibus  agere  oportet,  primum  deorsum 
motum,  ut  major  aeris  quantitas  per  nares  apertas  in 
cavum  oris  invadat,  efficit,  tum  compressum  per  glottidem 
apertam,  dum  clauduntur  nares,  quasi  imprimit  aerem . in 
pulmones.  Musculi  abdominis  exspirationem  suscipiunt. 

Ut  melius  actionem  laryngis  perspiciamus,  ranae  for- 
fice caput  ita  decidendum  est,  ut  altera  forficis  lamina 
ori  imposita  usque  ad  mandibulae  insertiones  ducatur  et 
sectio  duas  pone  oculos  lineas  fiat,  qua  sectione  lobi 
optici  in  medio  finduntur.  Tum  apparet  lingua  bidens, 
cujus  ambo  laciniae  laryngem  complectuntur.  Quum 

medulla  oblongata  servata  est,  rana  respirare  pergit, 
quamvis  multo  rarius,  qua  de  re  postea  agemus.  Etiam 
lingua  excisa  laryngis  motus  facile  observari  possunt. 
Una  cum  gutture  larynx  descendit  et  adscendit,  et  quum 
adscendere  incipit,  aditus  ejus,  quem  glottidem  respira- 
toriam vocare  volumus,  late  aperitur,  apertura  praebet 
formam  scatulae,  cujus  linea  diagonalis  longior  eodem 
vertitur,  quo  maxima  corporis  est  extensio.  Simul  mu- 
sculi abdominis  ex  pulmonibus  aerem  expellunt,  adjuvantes 
propriam  pulmonum  vim  elasticam,  quo  facto,  dum  magis 
larynx  adscendit,  gutture  compresso  denuo  aer  in  pul- 
mones imprimitur.  Semel  igitur  tantum  in  unaquaque 
respiratione  glottis  respiratoria  aperitur,  qua  re  modus 
respirationis  optime  explicatur.  Spatium  enim  inter  in- 
spirationem et  exspirationem  multo  majus  est,  quam  inter 
hanc  et  illam,  ita  ut  saepe  vix  discerni  possit,  num  ex- 
spiratio antecedat  inspirationem,  nec  ne.  Hac  re  ranae 
eaque  amphibia,  quae  simili  modo  respirant,  valde  ab 
omnibus  aliis  animalibus  vertebratis  pulmonibus  instructis 
differunt.  Homines  exempli  gratia  ita  respirant,  ut  in- 
spirationes et  exspirationes  inter  se  conjunctae  a sequen- 
tibus longiore  temporis  spatio  discretae  sint,  in  ranis 
autem  exspiratio,  quae  ad  praecedentem  pertinet  inspira- 
tionem, illam  longum  post  tempus  sequitur  et  sequenti 
inspirationi  quasi  anacrusis  praegreditur.  Vibrationes  illae 
gutturis,  quas  jam  antea  commemoravimus,  non  ab  om- 
nibus ranis  capite  deciso  exiguntur,  sin  vero  possunt 
observari,  laryngem  sursum  deorsum  moveri,  sed  minime 
aperiri  videmus;  'non  igitur  sunt  perfectae  respirationes, 
sed  quasi  imperfectae,  quae,  quum  etiam  cerebro  ablato 
observentur,  haud  dubie,  ut  verae,  involuntariae  sunt,  im- 

pulsu  quodam  a medulla  oblongata  exeunte  incitatae.  Si 
rana  leviore  modo  incitatur,  respirationum  frequentia 
augetur,  vibrationum  illarum  diminuitur  plerumque  aut 
paulo  augetur,  sin  vero  ranam  fortioribus  irritamentis 
afficimus,  quod  fit,  si  tota  operatio  perficitur,  de  qua 
supra  diximus,  excepta  nervorum  sectione,  respirationum 
frequentia  maxime  augetur,  vibrationum  valde  diminuitur. 
Omnibus  rebus  vibrationes  illas  quasi  respirationis  cona- 
mina esse,  quum  ad  perfectam  respirationem  non  satis 
gravis  sit  necessitas,  confirmatur. 

Altero  vago  persecto,  ranae  ita  se  habent,  ut  illae, 
quae  vulneribus  graviter  excitatae  sunt,  respirationes  au- 
geantur, vibrationes  gutturis  diminuantur. 

Altero  quoque  vago  persecto,  respirationum  numerus, 


ut  jam  supra  demonstratum  est,  diminuitur,  vibrationes 
vero  plerumque  augentur  atque  posteris  diebus  non  aliae 
sunt,  quam  in  ranis  sanis,  quod  mihi  alicujus  momenti 
esse  videtur,  ut  postea  explicabitur.  Nunc  numerationes 
vibrationum  ranarum  illarum,  quarum  uterque  vagus  infra 
recurrentium  originem  persectus  erat,  afferam,  ut  possint 
cum  numerationibus  inspirationum  jam  supra  compositis 
comparari. 

Restat  nunc,  ut  musculos  respiratorios  paucis  verbis 
commemoremus,  exceptis  iis  musculis,  qui  ad  laryngis 
proprias  motiones  agendas  destinati  sunt,  quippe  quos 
postea  explicaturi  simus. 

Os  hyoideum  quasi  fulcrum  est  gutturis  atque  insertio- 
nes praebet  musculis  illud  sursum  deorsum  moventibus. 
Deorsum  motus  et  dilatatio  musculo  sterno -hyoideo  et 
omohyoideo  perficitur,  nam  iis  persectis  ille  motus  statim 
cessat,  sursum  trahitur  guttur  musculis,  qui  a cranio  na- 
scuntur, stylohyoideo  ant.  et  post.,  tum  musculis,  qui  in 
mandibula  originem  habent,  geniohyoideis;  compressio  gut- 
turis per  mylohyoideos  et  stylohyoideos  fit.  Tres  nervi 
hos  ad  musculos  ramos  mittunt,  vagus  ad  musc.  stylo- 
hyoideos, hypoglossos,  ad  geniohyoideos,  sterno-  et  omo- 
hyoideos, facialis  ad  mylohyoideos. 

Exspiratorii  sunt  musc.  abdominis  obliqui  externi  et 
interni  et  recti,  quibus  contractis  cavum  abdominis  coar- 
ctatur,  tum  musculus  quidam  cum  musculis  obliquis  inter- 
nis arcte  cohaerens  et  quasi  illos  continuans,  qui  prorsus 
directus  et  oesophagum  complectens  supra  pulmones  ca- 
vum abdominis  partim  desuper  claudit  et  diaphragmati 
haud  dissimilis  est.  Eo  autem  ab  hoc  maxime  differt,  quod 
non  inspiratorius  est  musculus,  sed  exspiratorius,  aptus, 
qui  pulmones  desuper  comprimat.  Omnes  musculi  exspi- 
ratorii nervis  spinalibus  instructi  sunt. 

Laryngis  ranarum  anatomia. 

Henle1)  in  monographia  batrachiorum  laryngem  ac- 
curatissime descripsit.  Quam  vero  monographiam  quum 

x)  Henle,  Vergleichend  anatomische  Beschreibung  des  Kehl- 
kopfes.  Leipzig  1839. 

nondum  obtinere  potuerim,  ea  tantum  mihi  suppetebant, 
quae  Stannius  in  amphibiorum  zootomia  de  hac  re  dixit. 
Si  igitur  in  laryngis  descriptione  imperfecta  nonnulla  in- 
veniat lector  benevolus,  peto,  ut  mihi  veniam  det  magisque 
malam  bibliothecarum  hujus  urbis  institutionem  accuset. 

Propter  respirationis  modum  proprium  ranarum  la- 
ryngis constructionem  longe  aliam  esse  oportet,  quam 
apud  illa  animalia  vertebrata,  quae  diaphragmatis  ope 
respirant.  In  his  laryngis  aditus  semper  apertus  est,  in  ra- 
nis, ut  supra  vidimus,  nunc  clauditur  nunc  aperitur,  maxime 
igitur  in  respiratione  nonnullius  momenti  est,  dum  in  illis 
aliis  animalibus  vocis  tantum  functionibus  praeest. 

Ranarum  larynx  arcte  cohaeret  cura  osse  hyoideo, 
cujus  inter  cornua  posteriora  seu  thyreoidea  positus  est, 
quo  connexu  motiones  laryngis  sursum  deorsum,  quas 
una  cum  gutture  agit,  explicantur.  Larynx  ipse  duas  in 
partes  dividi  potest,  unam,  quae  ostium  circumdat  et  liga- 
menta vocalia  sustinet,  alteram,  ad  quam  pulmones  de- 
stinati sunt.  Hujus  alterius  partis  in  descriptione  primum 
versemur,  quippe  cui  prior  pars  articulatione  apposita  sit. 

Si  ranae  sternum  in  medio  findimus  ambasque  semis- 
ses cum  claviculis  et  furculis  decidimus,  tum  cor  magnaque 
vasa  caute,  quia  cum  larynge  conjuncta  sunt,  removemus, 
eo  in  angulo,  quem  cornua  posteriora  ossis  hyoidei  for- 
mant, apices  cartilaginum  arytaenoidearum  prominentes 
videmus  atque  his  annexam  membranam  fibro-cartilagineam, 
satis  pellucidam,  ut  ligamenta  vocalia  perlucentia  conspi- 
ciamus.  In  membrana  ipsa  duas  strias  cartilagineas  ele- 
vatas retroversas-,  tum  arcus  more  flexas,  se  conjungentes 
animadvertimus.  Totum  si  laryngem  cum  osse  hyoideo 
forfice  excidimus  musculosque  appositos  caute  amovemus, 

facile  intelligimus,  etiam  proxime  ab  illis  apicibus  pro- 
minentibus arctam  quandam  cartilaginem  appositam  esse, 
quae  annuli  formam  imitans  quasi  fulcrum  sit  illius  mem- 

Sbranae  pellucidae.  Haec  est  cartilago  sic  dicta  laryngea» 
quacum  cartilagines  arytaenoideae  articulatione  conjunctae 
sunt  et  ex  qua  illae  striae  cartilagineae  exeunt,  quae 
| pulmonum  insertionibus  proximae  sunt.  Retro  haec  car- 
tilago cohaeret  cum  cornubus  thyreoideis  ossis  hyoidei 
et  media  inter  illa  brevi  apice  finitur.  Membrana  car- 
! tilaginea,  cartilagini  laryngeae  arctissime  conjuncta,  cingit 
cavum  laryngis,  ex  quo  pulmones  sine  tracheae  aut 
! bronchis  interpositis  oriuntur. 

Cartilagines  arytaenoideae,  inter  quas  ostium  laryn- 
| gis  positum  est,  multo  majores  et  crassiores  sunt,  quam 
i cartilago  laryngea.  Singula  cartilago  faciem  internam 
concavam,  externam  convexam,  marginem  superiorem 
arcuatum,  inferiorem  magis  rectum,  apicem  anteriorem  et 
posteriorem  praebet.  Apici  anteriori  separata  parva  carti- 
lago apposita  est.  Margines  superiores  ut  labia  unus  alteri 
appositi  sunt,  margines  inferiores  ligamentis  arcte  cohae- 
rent cum  osse  hyoideo  ejusque  cornubus  post,  apices  et 
ant.  et  post,  ligamentis  elasticis  brevibus  conjunguntur. 

! Ligamenta  vocalia  quatuor  inter  apices  cartilaginum  in  lon- 
gitudinem extensa  sunt,  inferiora  tantum  praeterea  cartila- 
gini laryngeae  inseruntur  secretis  quibusdam  ligamentis. 

Quinque  paria  musculorum  adeunt  ad  movendas  carti- 
lagines arytaenoideas  et  ad  coarctandam  glottidem  voca- 
lem. Omnes  hi  musculi  in  osse  hyoideo  origines,  in 
cartilaginibus  arytaenoideis  insertiones  habent.  Duo  modo, 
qui  a finibus  cornuum  thyreoideorum  oriuntur  et  in  media 
externa  facie  et  margine  sup.  cartilaginum  arytaenoidea- 

rum  affixi  sunt,  glottidem  respiratoriam  aperiunt.  Horum 
et  omnium  laryngis  musculorum,  duobus  exceptis,  fun- 
ctionem ita  exploravi,  ut  capite  ranae  deciso  membranam 
mucosam  forfice  a fundo  cavi  oris  et  a cart.  arytaenoid. 
abscinderem,  quo  facto  musculi  conspici  et  per  se  per- 
secari possunt.  Musculis,  de  quibus  modo  dixi,  dissectis, 
glottis  respiratoria  aperiri  nequit,  aliis  omnibus  musculis 
persectis,  his  autem  servatis,  ut  antea  aperitur.  Duo  alii 
musculi  etiam  ab  internis  cornuum  thyreoideorum  mar- 
ginibus nascuntur,  sed  prorsus  versi  anteriore  parte  ex- 
ternae faciei  cartilaginum  arvtaenoidearum  appositi  sunt, 
fibrae  maxime  internae  super  glottidem  respiratoriam  ten- 
duntur ejusque  partem  anteriorem  tegunt.  Alii  quatuor 
musculi  ab  anteriore  parte  ejus  anguli,  quem  cornua  thy- 
reoidea cum  osse  thyreoideo  formant,  nascuntur  et  sub 
illis  quatuor  musculis  modo  descriptis  jacentes  faciem 
externam  cartilaginum  arytaenoidearum  usque  ad  apices 
posteriores  contegunt.  Hi  musculi,  ut  ambo  anteriores, 
adhibita  electricitate  inducta  glottidem  vocalem  coarctant, 
hi  magis  in  parte  posteriore,  illi  in  anteriore.  Alii  adhuc 
sunt  duo  musculi,  qui  inde  a cavo  oris  non  possunt  cerni, 
sed  jam  conspiciuntur,  si  sterno  in  medio  diffisso  laryn- 
gem accuratius  disquirimus.  Sunt  minimi  duo  musculi, 
a cornubus  thyreoideis  nascentes  et  se  inserentes  apici- 
bus anterioribus  cart.  arytaenoid.,  quas  prominere  supra  os 
hyoideum  scripsimus.  Ad  glottidem  vocalem  in  anteriore 
parte  coarctandam  destinati  sunt.  Musculi,  qui  glottidem 
respiratoriam  claudant,  exceptis  illis  fibris  musculorum  de- 
scriptorum, quae  illi  obtenduntur,  non  adsunt,  neque  iis 
opus  est,  quum  cartilagines  arytaenoideae  ligamentis  ela- 
sticis, quibus  in  apicibus  conjunctae  sunt,  contineantur. 


Omnia,  quae  experimenta  instituta  docuerunt,  nervo- 
rum ad  hos  musculos  distributione  explicantur.  Ad  quam 
explicandam  capite  deciso,  tum  nervis  vagis  aut  recur- 
rentibus dissectis,  glottidis  respiratoriae  motus  observan- 
tur. Recurrentibus  persectis,  glottis  respiratoria  saepissime 
normali  modo  aperitur,  e decem  ranis  duarum  tantum 
apertura  minor  erat  quam  antea.  Utriusque  vagi  sectio 
paene  semper  impedit,  quominus  normali  modo  possit  ape- 
riri atque  iis  in  ranis,  quae  post  operationem  intumuerunt, 
apertura  maxime  exigua  erat.  Duabus  tantum  in  ranis 
ex  quatuordecim  apertura  a normali  latitudine  paulo  de- 
cessit. Quo  modo  haec  res  cum  ranarum  post  opera- 
tionem intumescentia  conjuncta  sit,  perspicuum  est.  Vires 
ad  aperiendam  glottidem  respiratoriam  destinatae  dimi- 
nuuntur, major  igitur  labor  ranae  adhibendus  est  et  plus 
temporis  ad  motus  agendos.  Itaque  si  glottidis  apertu- 
ram minimam  tantum  esse  ponimus,  rana,  quum  exspiratio 
paululum  tantum  inspirationi  sequenti  antecedit,  glottidem, 
si  exspirare  vult,  nondum  aperire  potuit,  aperit  eam  modo, 

| dum  inspiratio  jam  intravit  atque  hoc  modo  crescentem 
aeris  vim  in  pulmones  imprimit,  donec  aeris  in  pulmo- 
nibus tensio  gutturis  vi  inspiratoriae  aequalis  est.  His 
in  ranis  paulatim  tantum  aer  aufugere  potest  ex  arctissima 
fissura,  quam  apices  ant.  et  post,  cartilaginum  arytaenoi- 
dearum  inter  se  relinquunt.  Sin  vero  glottis  ad  majorem 
latitudinem  potest  aperiri,  quieta  respiratione  exspiratio 
paene  normaliter  fieri  potest,  quum  autem  rana  incitata 
majore  vi  et  frequentius  inspirat,  major  aeris  quantitas  im- 
primitur, quam  potest  exspirari,  qua  de  re  tumet.  Si  glottis 
paene  normaliter  aperitur,  intumescentia  omnino  non  obser- 
vatur, quod  duobus  in  experimentis  factum  est.  Recurren- 

tium  post  sectionem  ranas  plerumque  non  posse  intume- 
scere, clarum  est,  sed  casu  factum  esse  censeas,  quod 
in  tam  multis  experimentis  ne  una  quidem  tumuerit,  quum 
duabus  in  ranis,  recurrentibus  dissectis,  capitibus  decisis, 
videretur,  glotddem  multo  minus  aperiri  quam  antea.  Cur 
vox  nec  semper  nec  plane  deficiat,  etiam  nervorum  distri- 
butione explicatur. 

Vagis  et  recurrentibus  persectis,  glottis  respiratoria 
omnino  non  aperitur  ranaque  paulatim  suffocatur.  Ut  ex- 
perimenta supra  allata  recte  judicentur,  id  cogitandum 
est,  arterias  cutaneas  esse  ligatas,  quarum  pro  respira- 
tione cutis  functionem  praesertim  Burow  illustravit. 
(J  oh  annes  M ii  11  er  inultique  alii  ranas  pulmonibus  ex- 
stirpatis complures  adhuc  dies  viventes  viderunt.)  Sed 
quum  non  omnes  rami  sunt  ligati,  differentia  observatur 
in  vitae  spatio,  si  rana  in  vase  vacuo  aut  in  aqua  poni- 
tur, quo  aeris  ad  cutem  aditus  magis  impeditur. 

Cordis  in  suffocatione  paralysin  jam  Bicliat1)  descri- 
psit, qui  etiam  cerebri  functiones  prius  tolli  quam  cordis 
docuit,  quod  idem  in  meis  experimentis  observabatur,  tum 
Reid2)  et  Erichsen3)  accuratissime  de  hac  re  scripse- 
runt. Sed  puto,  eorum  experimentis  non  tam  clare  posse 
demonstrari,  cordis  paralysin  sanguinis  mutatione  effici, 
quam  experimentis,  quae  in  ranis  instituuntur,  quum  aut 
ranam  in  aqua  aut  in  vase  inani  ponentes  efficere  possi- 
mus, ut  cordis  paralysis  prius  aut  tardius  intret. 

*)  Bichat:  Recherches  sur  la  vie  et  la  mort.  Paris  1822.  pag.  308. 

2)  Reid,  Edinb.  med.  and  surg.  Journ.  April  1841  und  Phys. 
anat.  and  pathol.  Researches.  Edinb.  1848.  pag.  17. 

3)  Erichsen,  Edinb.  med.  and  surg.  Journ.  1845.  Jan. 

THESES. 


1.  Cellula  non  nascitur  nisi  e cellula. 

2.  Nomen  typhi  ad  certam  tractus  intestinalis  mutationem 
significandam  non  est  aptum. 

3.  In  certo  quodam  stadio  processus  glaucomatosi  iridec- 
tomia  remedium  est  praestantissimum. 

4.  Ozonum  est  Qxygenii  forma  allotropa. 


